KIRJALLINEN KYSYMYS E-0647/01 esittäjä(t): Carlos Carnero González (PSE) komissiolle. Sintel-yhtiön työntekijöiden tilanne.



Virallinen lehti nro 235 E , 21/08/2001 s. 0232 - 0233



KIRJALLINEN KYSYMYS E-0647/01 esittäjä(t): Carlos Carnero González (PSE) komissiolle (6. maaliskuuta 2001) Aihe: Sintel-yhtiön työntekijöiden tilanne Useiden viikkojen ajan yli tuhat Sintel-yhtiön työntekijää on pitänyt leiriä Madridin Paseo de la Castellana -kadulla talousministeriön sekä tiede- ja teknologiaministeriön edustalla. He vaativat Espanjan viranomaisia ryhtymään toimenpiteisiin työpaikkojen ja yrityksen elinkelpoisuuden turvaamiseksi. Tuhannet työpaikat ovat suoraan tai välillisesti riippuvaisia Sintel-yhtiöstä kaikilla Espanjan autonomisilla alueilla. Espanjan kahden suuren ammatillisen keskusjärjestön (CC.OO. ja UGT) liittojohto, samoin useat poliitikot, yhteiskunnalliset vaikuttajat, älymystö ja kulttuurihenkilöt ovat ilmaisseet solidaarisuutensa Sintel:in työntekijöille, jotka järjestävät lakkaamatta mielenosoituksia, esimerkiksi leiriytyvät vaikeissa oloissa, koska Madridin kaupungin viranomaiset kieltäytyvät täydellisesti yhteistyöstä. Työllisyydestä huolehtiminen erityisesti uuden tekniikan yrityksissä on olennaista. Esimerkiksi Sintel on kärsinyt erinäisistä muutoksista siitä lähtien, kun se yksityistettiin ja myytiin nyt jo kuolleelle yrittäjälle Jorge Mas Canosalle. Tämä on myös Nizzan huippukokouksessa hyväksyttyjen perusoikeuskirjan ja Euroopan uuden sosiaalisen toimintaohjelman tavoitteiden mukaista. Onko komissio tietoinen Sintel-yrityksen tilanteesta? Aikooko se ottaa tarvittaessa selvää miten vaikeassa tilanteessa Sintel-yritys on? Aikooko komissio tiedustella Espanjan hallitukselta, mikä sen kanta asiassa on ja mihin toimiin se aikoo ryhtyä turvatakseen tulevaisuudessa Sintel:in työpaikat? Anna Diamantopouloun komission puolesta antama yhteinen vastaus kirjallisiin kysymyksiin E-0647/01 ja P-0901/01 (18. huhtikuuta 2001) Perustamissopimusten noudattamista valvovana toimielimenä komissio käyttää toimivaltaansa aina, kun yhteisön lainsäädäntö on kyseessä. Teolliset uudelleenjärjestelyt, myös työpaikkojen turvaaminen, kuuluvat kansallisten viranomaisten toimivaltaan. Ne käyttävät tarvittaessa toimivaltaansa kyseisen jäsenvaltion oman lainsäädännön mukaisesti. On kuitenkin huomattava, että varsinkin tiedottamisessa ja kuulemisessa on noudatettava työntekijöiden oikeuksia koskevia säännöksiä, jotka sisältyvät työntekijöiden oikeuksien turvaamista yrityksen tai liikkeen taikka liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä 14. helmikuuta 1977 annettuun neuvoston direktiiviin 77/187/ETY(1), sellaisena kuin se on muutettuna 29. kesäkuuta 1998 annetulla neuvoston direktiivillä 98/50/EY(2), ja työntekijöiden joukkovähentämistä koskevan jäsenvaltioiden lainsäädännön lähentämisestä 20. heinäkuuta 1998 annettuun neuvoston direktiiviin 98/59/EY(3). Koska Espanja on saattanut kyseiset direktiivit asianmukaisesti osaksi kansallista lainsäädäntöään, on ensi sijassa kansallisen oikeusjärjestelmän tehtävä ratkaista asiaan mahdollisesti liittyvät kiistat. (1) EYVL L 61, 5.3.1977. (2) EYVL L 201, 17.7.1998. (3) EYVL L 225, 12.8.1998.